b'\n_START_ARTICLE_\nPevsko dru\xc5\xa1tvo Lira\n_START_PARAGRAPH_\nPevsko dru\xc5\xa1tvo Lira je slovenski mo\xc5\xa1ki koncertni zbor iz Kamnika.\n_START_SECTION_\nZgodovina dru\xc5\xa1tva\n_START_PARAGRAPH_\nPevsko dru\xc5\xa1tvo Lira je najstarej\xc5\xa1i slovenski zbor. Ustanovljen je bil leta 1882 kot pevsko dru\xc5\xa1tvo z namenom, \xc5\xa1iriti in razvijati slovensko zborovstvo. V prvem odobju delovanja je zbor vodil Franc Stele. V tem obdobju je zbor z nastopi po domovini predvsem utrjeval narodno zavest. Leta 1920 je njeno vodstvo prevzel Ciril Vrem\xc5\xa1ak in z njim dosegel razmeroma visoko raven, 1962 pa njegov sin skladatelj in pevec Samo Vrem\xc5\xa1ak. Lira se uvr\xc5\xa1\xc4\x8da med najpomembnej\xc5\xa1e slovenske zbore tako po programski usmeritvi kot po tradicionalnem in sodobnem repertoarju, pa tudi koncertnih izvedbah z veliko sugestivno izraznostjo. Mednarodno se je zbor prvi\xc4\x8d uveljavil na tekmovanju v Arezzu leta 1965. Do sedaj je Lira gostovala \xc5\xbee v mnogih dr\xc5\xbeavah, vi\xc5\xa1ek pa je prav gotovo dosegela leta 2004 z nastopom v znameniti koncertni dvorani Royal Albert Hall v Londonu. 18. oktobra]] 2008, po \xc5\xa1tirih letih, se je Lira \xc5\xbee drugi\xc4\x8d kot prvi evropski kontinentalni zbor udele\xc5\xbeila festivala The London Welsh Male Voice Choir festivala v znameniti koncertni dvorani Royal Albert Hall, kjer je pod taktirko prof. Andreja Missona uspe\xc5\xa1no nastopila z osemnajstimi pesmimi v angle\xc5\xa1kem in vali\xc5\xbeanskem jeziku.\n_START_SECTION_\nOdlikovanja in nagrade\n_START_PARAGRAPH_\nLeta 2003 je dru\xc5\xa1tvo prejelo \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbkot najstarej\xc5\xa1emu samostojnemu slovenskemu pevskemu dru\xc5\xa1tvu za zasluge na podro\xc4\x8dju slovenskega zborovskega petja in prispevek k slovenski narodni zavednosti\xc2\xab.'